Lõpuks on saabunud kauaoodatud soojad ja kuivad ilmad, nii et saimegi heinateoga algust teha.  Loomadele on ju vaja talvel midagi ette anda. Niisiis otsustasime pühapäeval niitma hakata. Alustasime punase ristiku põllust, mis oli tegelikult karjamaaks mõeldud. Kuna rohukasv oli tänavu hea ja lambakari pole veel väga suur, ei läinudki kogu karjamaad vaja. Niisiis otsustasime osa heinaks teha. Seda oleks pidanud muidugi veidi varem tegema, kuna taimed hakkavad juba ära õitsema, aga ilmad ei olnud sobivad. Järgmisena niitsime maha veel lutserni ja timuti segu, mis sai küll kunagi spetsiaalselt heina  tegemiseks külvatud. Selle niitmiseks on praegu küll täitsa õige aeg, lutsern just alustas õitsemist. Eelmisel aastal jäime selle põlluga hiljaks, kuna sobiv ilm ei tahtnud kuidagi tulla. Niitsime maha ka galeega ja kõrrelise segu, kus lambad kevadel juba korra sõid. Peale selle sai niidetud paar erinevatel põhjustel väga hõredaks jäänud põllulappi. Kokku sai niidetud 5-6 hektarit.